Össze kell fognunk!
A SETI mint tudomány - A SETI szépsége /Almár Iván/

Ezen kitérő után folytassuk a három diszciplína, a csillagászat, az űrtudományok és a SETI helyzetének összehasonlítását! Ami a kutatások pénzügyi bázisait illeti, a csillagászaté nyilván régóta létezik az egyetemeken, az akadémiai intézeteken és a tudományos alapokon keresztül. Ez általában bizonyos stabilitást jelent. Az űrtudományok helyzete világszerte sokkal bizonytalanabb, és nagy mértékben befolyásolja a pillanatnyi politikai helyzet is. A támogatás főképp a nemzeti űrügynökségeken (NASA, ESA stb.), illetve kisebb részben az egyetemeken, a kutatóintézeteken és bizonyos alapokon keresztül érkezik, és erősen függ az űrprogramok pillanatnyi helyzetétől és támogatottságától. A SETI hivatalos pénzügyi bázisa jelenleg gyakorlatilag nem is létezik. Az Egyesült Államokban magánpénzekből támogatják olyan intézményeken keresztül, mint a SETI Institute vagy a Planetary Society. Emellett, mint láttuk, néhány egyetem és kutatóintézet a világ különböző országaiban beilleszti a SETI kutatásokat programjába.

Erősen különbözik ettől a képtől a három diszciplína helyzete és támogatottsága a közvéleményben. A csillagászat népszerű tudomány. Erősíti ezt a népszerűséget, hogy a csillagászatot a közvélemény szerint valamiféle misztikus "aura" veszi körül. Tapasztalataim szerint az emberek általában jobban szeretik a csillagászatot, mint azokat a természettudományokat, amelyek kiemelt szerepet kapnak a középiskolai oktatásban, mint a matematika, fizika, kémia. Talán az sem véletlen, hogy az ENSZ is úgy kívánja felkelteni egyes fejlődő országok érdeklődését a természettudományok, ezen belül konkrétan az űrkutatás gyakorlati alkalmazásai iránt, hogy csillagászati távcsöveket ajándékoz nekik, és területükön kis obszervatóriumokat alapít.

Az űrtudományok népszerűsége szerintem korántsem ilyen stabil. A közvélemény általában csak olyankor "vevő" az űrtudományokra, amikor a bolygóközi szondák (Viking, Voyager, Galileo, Mars Pathfinder) jóvoltából izgalmas képek jelennek meg távoli égitestek felszínéről a televízióban és az újságok címoldalain. Az érdeklődés azonban hamar lecseng, és a "hétköznapi űrkutatást" elég nehéz "eladni" a közvéleménynek.

Nem kétséges, hogy a SETI kutatásokat az emberek többsége érdekesnek, sőt izgalmasnak tartja, bár igaz, hogy gyakran összetéveszti az ufológiával. Annak ellenére, hogy a rádiós kutatások immár évtizedek óta folynak kézzelfogható eredmény nélkül, a közvélemény érdeklődése mintha változatlan maradt volna. Legalábbis ezt látszanak igazolni azok az amatőr kezdeményezések, amelyekről a 6. fejezetben volt szó.

Hasonlítsuk össze a jelenlegi helyzet előnyeit és hátrányait e három diszciplína szemszögéből! A csillagászat ugyan egyike a tekintélyes, elismert tudományágaknak, viszonylag szilárd intézményi és költségvetési háttérrel, de meglehetősen alacsonyan helyezkedik el a tudományos élet jelenlegi hierarchiájában főképp azért, mert nincs a mindennapi élet szempontjából fontos gyakorlati alkalmazása (korábban persze volt, például a hajózásban, de azok az idők már elmúltak). Az űrtudományok - éppen fontos, és kiemelkedően támogatott űrprogramokhoz való kapcsolódásuk révén - egyes országokban, időnként, kiváltságos és irigyelt helyzetbe kerülhetnek, mert jelentős állami költségvetésre számíthatnak. Ez a helyzet a kilencvenes években folyamatosan romlik. Egyrészt az űrtevékenységre fordított pénzek egyre kisebb része jut valóban tudományos programokra, másrészt kétségkívül csökken a társadalom érdeklődése is. Napjainkban már sehol sem építenek milliárdos költségű űrszondákat a Naprendszer égitestjeinek kutatására; az újabbak mind a "kisebb és olcsóbb" kategóriába tartoznak. Ami a SETI kutatásokat illeti, fő előnyük, hogy viszonylag nem drágák. A közvélemény támogatása és néhány megszállott kutató lelkesedése viszi tovább a megkezdett programokat, illetve indít újabbakat is. Intézményi és költségvetési háttér hiányában ez az egyetlen lehetőség, de a helyzet stabilnak egyáltalán nem nevezhető.

Milyen kölcsönösen hasznos kapcsolat van, illetve lehetne e három, gyakorlatilag független diszciplína között?

- A csillagászat feladata az is, hogy felkutassa az égen a SETI kutatások új, ígéretes célpontjait, például a bolygórendszereket. Persze az sem lehetetlen, hogy a hagyományos csillagászati megfigyelési programon dolgozó csillagászok fogják megtalálni az égen egy idegen civilizáció első nyomait.

- Az űrtudományok segíthetnek a SETI programoknak abban, hogy tisztázzák az életfeltételeket a Világegyetemben, illetve azt, hogy léteznek-e valahol az élet eltérő formái a Naprendszerben (lásd 3. fejezet).

- Ami a SETI kutatásokat illeti, jelentős segítséget adhatnak ahhoz, hogy bizonyos csillagászati és űrkutatási programok megkapják a közvélemény támogatását. Olyanokra gondolok, mint a NASA említett Origins programja, vagy a más bolygórendszerek felfedezésére irányuló csillagászati megfigyelések. De nem elhanyagolhatóak azok a "mellékeredmények" sem, amelyekről a 9. fejezetben volt szó.

Mindehhez természetesen az kellene, hogy csillagászok, űrkutatók és SETI kutatók egyaránt előítélet-mentesen tanulmányozzák megfigyeléseiket, gondolva az esetleges eltérő magyarázat lehetőségére is.

Összegezve a helyzetet: meggyőződésem, hogy e három diszciplína szorosan egymásra van utalva a jelenlegi, meglehetősen kedvezőtlen, gyakran tudományellenes társadalmi környezetben. Egyikük sem "profit-orientált", mindhárman arra kényszerülnek, hogy ugyanazokat a költségvetési, vagy alapokhoz kötődő pályázati pénzeket keressék. Ha eközben elkövetik azt a hibát, hogy egymás esélyeit minden eszközzel csökkenteni igyekeznek, akkor hamarosan szomorú helyzet alakulhat ki mindhárom területen. Nem szabad elfelejteni, hogy az eredmények egymást erősíthetik, ezért a közös érdekeknek kellene dominálniuk. Ahogy Michaud a közös stratégia jelentőségét megfogalmazta:

"Ahelyett, hogy a többi programban pénzügyi riválist látnánk, fogjunk össze, keressük a lehetőséget arra, hogy segítsünk egymásnak, tudatosan úgy tervezzük programjainkat, hogy azok együttműködésben valósuljanak meg."

Ilyen közös programra jó példa a 8. fejezetben ismertetett FOCAL projekt, amely csillagászat is, űrkutatás is és ugyanakkor fontos SETI program is lehet.

Végső soron a cél, vagyis világunk megismerése, közös feladat, továbbá a tudományos alapok és eszközök is hasonlóak. Ahogy a mottóként választott Dyson idézet kifejezi:

"A SETI nem más, mint a Világegyetem kutatásának egy további módszere."

Előző fejezet - Tartalomjegyzék - Következő fejezet

SETI - Földönkívüli Intelligens Élet Kutatás
tudományos módszerekkel
Frissítve: 2000-10-05 Távkapcsolat Co.