Másnap reggel mi lesz?
A SETI szépsége /Almár Iván/

Bármilyen érdekesek is a mellékes eredmények, nyilvánvaló, hogy mindegyik SETI program fő célja a siker, vagyis a felfedezés - vagy ahogy gyakran nevezik, a kapcsolat. Senki sem tudhatja, hogy eljut-e eddig bármelyik a létező vagy tervezett megfigyelési programok közül, abban azonban tökéletes az egyetértés, hogy a tét óriási, mert a felfedezés egyike lenne a legfontosabbaknak a tudomány, illetve az emberiség történetében.

Ez utóbbi vélemény persze nevezhető elfogultnak és elhamarkodottnak. Vannak, akik arra hivatkoznak, hogy az emberek többsége máris készpénznek veszi a Földön kívüliek létét, sőt állandó jelenlétét környezetünkben. Ehhez képest egy igen távoli civilizáció jelzéseinek vagy nyomainak felfedezése aligha szenzáció. Mégis nemcsak a SETI közösség tagjai, hanem az újságíró és újságolvasó emberek túlnyomó többsége is azon a véleményen van, hogy egy Földön kívüli civilizáció esetleges felfedezése jelentős hatással lenne világszemléletünkre, sőt a társadalmi fejlődésre is. Legalábbis erre utal egy amerikai közvélemény-kutatás eredménye. A megkérdezett tudományos újságírók egy tízes skálán értékelték a megtörtént és várható tudományos felfedezések fontosságát. A legnagyobb pontszámot, 8,2 pontos átlagot éppen a Földön kívüli civilizáció felfedezése kapta. Nem véletlen tehát, hogy annyi regény, film és más műalkotás foglalkozik ezzel a problémával ma is, annak ellenére, hogy - s ezt ebben a könyvben nem győzöm eléggé hangsúlyozni! - még semmiféle konkrét eredmény nincs.

De tegyük fel, hogy egy szép napon megszületik a felfedezés! Könyvtárnyi irodalom foglalkozik azzal, hogy ez esetben mi lenne a felfedező teendője, milyen hatás várható tudományra, társadalomra, filozófiára, vallásra stb. A Nemzetközi Asztronautikai Akadémia (IAA) által évente szervezett SETI szimpóziumok hagyományosan két félnapos szekcióülésből állnak: az egyik foglalkozik az összes technikai és tudományos problémával, a másik pedig - széleskörű interdiszciplináris keretek között - éppen az említett hatásvizsgálati kérdésekkel. Ez is jelzi, hogy a SETI közösség felismerte kutatásainak szoros társadalmi, kulturális, sőt politikai vonatkozásait, ezért egyre több társadalomtudós kap lehetőséget nézeteinek kifejtésére ott, ahol korábban csak csillagászati, fizikai és műszaki kérdésekről esett szó.

Előző fejezet - Tartalomjegyzék - Következő fejezet

SETI - Földönkívüli Intelligens Élet Kutatás
tudományos módszerekkel
Frissítve: 2000-10-05 Távkapcsolat Co.