Életrevaló helyek és körülmények
A SETI szépsége /Almár Iván/

Mai tudásunk szerint a Drake formula harmadik és negyedik tényezője olyan szorosan összetartozik, hogy csak összevontan tárgyalható. Az a felfogás, amely a lakható bolygók arányát határozta meg úgy, hogy csak a folyékony víz létéhez szükséges távolsági övben vette figyelembe az ott keringő néhány alkalmas bolygót, napjainkra elavult. A "lakhatóság" ma azokkal a feltételekkel definiálható, amelyek mai tudásunk szerint az élet létrejöttéhez általában szükségesek, s a tudományos felfogás e tekintetben sokkal engedékenyebb, mint korábban volt.

Érdekes, hogy ez a szemléletváltozás nem annyira a Naprendszer űrszondás vizsgálatainak, inkább saját Földünk élővilága alaposabb megismerésének köszönhető. E fejezetben megkíséreljük röviden összefoglalni a bioasztronómia vagy asztrobiológia (a NASA újabban szervezett életkutató programját nevezi így), vagyis az élet kozmikus helyzetére vonatkozó új tudományág jelenlegi álláspontját és eredményeit. Rendkívül gyorsan fejlődő területről lévén szó, nem lehetetlen, hogy mire ez a könyv megjelenik, egyes új eredmények és érvek hatására felfogásunk módosulni fog.

Előző fejezet - Tartalomjegyzék - Következő fejezet

SETI - Földönkívüli Intelligens Élet Kutatás
tudományos módszerekkel
Frissítve: 2000-10-12 Kiss István-Távkapcsolat Co.